open-index/open-wikipedia-markdown huggingface dataset:
Gediminas Akstinas (1926)

**Gediminas Pranciškus Akstinas** (1926 m. birželio 3 d. Marijampolė – 1959 m. rugpjūčio 2 d. Kaukazas) – Lietuvos pedagogas, alpinistas, vienas Lietuvos alpinizmo pradininkų.

## Biografija

Gimė Morkaus Akstino ir Bronislavos Ščevinskaitės šeimoje. 1941 m. su šeima ištremtas į Sibirą. 1953 m. baigė Leningrado Lesgafto kūno kultūros institutą. Studijuodamas 1950 m. pirmą kartą apsilankė Kaukaze ir susižavėjo alpinizmu.

Nuo 1953 m. mokytojavo Frunzėje, Vilniuje, Joniškėlyje, Kaune.

Sportinio alpinizmo iniciatorius Lietuvoje, alpinizmo instruktorius. 1957 m. spalio 27 d. išrinktas pirmuoju Respublikinės alpinistų sekcijos prezidiumo pirmininku. 1957 m. Kaukaze įkopė į Dombai Ulgeno traversą (aukštis 4046 m), 1958 m. į Ulutau Cianą (4352 m) ir Ušbą (4710 m). 1958 m. jo iniciatyva surengta 1-oji Baltijos respublikų alpiniada Kaukaze.

Žuvo kopdamas į antrąją pagal aukštį Kaukazo Dychtau viršūnę (5205 m). Kartu žuvo Feliksas Mieliauskas ir Vytautas Vosylius. Žuvusių alpinistų laidotuvės Kaune, Petrašiūnų kapinėse buvo panašios į 1933 m. Dariaus ir Girėno laidotuves.

## Gedimino Akstino viršūnė
1959 m. jo vardu pavadinta bevardė viršūnė (4250 m, Terskej Alatau kalnagūbris, Tian Šanis), į kurią įkopė 9 alpinistų komanda, kurios sudėtyje buvo 3 lietuviai: Marija Melinskaitė, Kazimieras Monstvilas ir Paulius Normantas (alpinistas).

## Šaltiniai
Mirtenė

**Mirtenė** (*Melaleuca*) – mirtinių šeimos gentis. Žinoma daugiau nei 200 rūšių, dauguma jų aptinkamos Australijoje. Kai kurios sutinkamos aplinkinėse salose. Mirtenės – 2-30 m aukščio krūmai ir medžiai. Visžalės, lapai pražanginiai, ovalus arba lancetiški. Žiedai tankiai išsidėstę aplink stiebą, balti, rožiniai, raudoni, gelsvi arba žalsvi.

Laukinėje gamtoje auga miškuose ir krūmynuose, dažniausiai prie upių ir pelkių pakraščiuose.

Pražangialapė mirtenė (*Melaleuca alternifolia*), dar vadinama arbatmedžiu, žinoma dėl eterinio aliejaus, turinčio antigrybelinių ir antibiotinių savybių.

## Rūšys

* Baltoji mirtenė (*Melaleuca leucadendra*)
* Dailioji mirtenė (*Melaleuca decora*)
* Dygialapė mirtenė (*Melaleuca styphelioides*)
* Kalvinė mirtenė (*Melaleuca bracteata*)
* Krantinė mirtenė (*Melaleuca cuticularis*)
* Penkiagyslė mirtenė (*Melaleuca quinquenervia*)
* Plaukuotoji mirtenė (*Melaleuca lanceolata*)
* Pražangialapė mirtenė (*Melaleuca alternifolia*)
* Siauralapė mirtenė (*Melaleuca linariifolia*)
* Smulkioji mirtenė (*Melaleuca cajuputi*)
* Šviesioji mirtenė (*Melaleuca huegelii*)
* Žalsvoji mirtenė (*Melaleuca viridiflora*)
* ir kt.
Empirizmas

**Empirizmas** ( 'patirtis') – pažinimo teorija, akcentuojanti patirties, įrodymų svarbą, suvokimą per jutimo receptorius. Empirizmas teigia, kad pažinimo šaltinis yra patirtis, gaunama per pojūčius, t. y., tai, ką galime jusliškai patirti; žinios įgytos stebint ir eksperimentuojant turi daug didesnę praktinę reikšmę, nei gautos vien tik loginiais samprotavimais.

Skiriamas *materialistinis empirizmas*, kuris jutiminio pasaulio pagrindu laiko objektyviai egzistuojantį pasaulį, ir *idealistinis empirizmas*, neigiantis, jog patyrimo pagrindas yra objektyvus pasaulis, patyrimą laikantis tik jutimų visuma.

Žymesni su empirizmu susiję filosofai: David Hume, Francis Bacon, Thomas Hobbes, John Stuart Mill, John Locke.

Empirizmui priešingas yra racionalizmas.

## Šaltiniai
Frederikas II

**Frederikas II** (, 1534 m. liepos 1 d. Haderslevas – 1588 m. balandžio 4 d. Antvorskovas, Zelandija) – 1559–1588 m. Danijos ir Norvegijos karalius.

## Biografija

Kilęs iš Oldenburgų dinastijos. Tėvas Kristijonas III, motina Darata fon Saksen-Lauenburg. 
## Santuoka ir vaikai
1572 metų liepos 20 d. vedė Sofiją Meklenburg-Giustorfę. Vaikai: 

* Elžbieta (*Elisabeth*, 1573 m. rugpjūčio 25 d. − 1626 m. birželio 19 d.) − hercogo Henriko Braunšveig-Volfenbiutelio žmona;
* Ana (*Anna*, 1574 m. spalio 14 d. − 1619 m. kovo 4 d.) − Škotijos karaliaus Jokūbo VI žmona;  
* Kristijonas (*Christian*, 1577 m. balandžio 12 d. − 1648 m. vasario 28 d.) — Danijos karalius **Kristijonas IV**;
* Ulrikas (*Ulrik*, 1578 m. gruodžio 30 d − 1624 m. kovo 27 d.);
* Augusta (*Augusta*, 1580 m. balandžio 8 d. − 1639 m. vasario 5 d.) − hercogo Johano Adolfo Holštein-Gotorpo žmona; 
* Gedviga (*Hedwig*, 1581 m. rugpjūčio 5 d. − 1641 m. lapkričio 26 d.) − Saksonijos kurfiursto Kristiano II žmona;
* Johanas (*Johan*, 1583 m. liepos 9 d. − 1602 m. spalio 28 d.).

## Valdymas

Per 1558–1583 m. Livonijos karą 1560 m. nupirko Kuršo ir Saaremos – Laanemos vyskupijų žemes. Per 1563–1570 m. Septynerių metų Šiaurės karą su Švedija valdų neišplėtė, bet išlaikė Danijos vyravimą Baltijos jūroje. Pertvarkęs mokesčius bei Zundo muitus patrigubino valstybės pajamas. Globojo mokslininkus ir menininkus.

Palaidotas Roskildės katedroje.

## Šaltiniai

## Nuorodos

## Galerija
Gravitonas

**Gravitonas** – hipotetinė gravitacinės sąveikos dalelė. Manoma, kad gravitacijos jėga tarp dviejų dalelių kyla keičiantis šiomis sąveikos dalelėmis, panašiai, kaip ir kitose fundamentaliose sąveikose. Gravitonas neturi krūvio ir rimties masės, o jo sukinys yra 2.

## Teorija

Spėjama, kad gravitacinė sąveika perduodama dar neatrastomis elementariosiomis dalelėmis, pavadintomis gravitonais. Taip yra kitų trijų fundamentaliųjų sąveikų atveju: elektromagnetizmo atveju tokios dalelės yra fotonai, stipriosios sąveikos – gliuonai, o silpnosios sąveikos – W ir Z bozonai. Manoma, kad visas šias tris fundamentaliąsias sąveikas tiksliai aprašo standartinis elementariųjų dalelių fizikos modelis.

Kaip ir fotonai, gravitonai turėtų judėti šviesos greičiu. Be to, gravitonai turėtų būti identiški savo antidalelėms, o tai verčia abejoti antigravitacijos realumu.

## Išnašos
Strėlė

**Strėlė** – strypelio ar virbo su antgaliu pavidalo šaudmuo, naudojamas šaudyti lanku ar arbaletu. Lanko strėlė savo konstrukcija gana stipriai skiriasi nuo arbaleto strėlės. Šios kitose kalbose vadinamos kitu žodžiu, negu lanko strėlės (pvz.,  'lanko strėlė', o *quarrel* ar *bolt* – 'arbaleto strėlė').

## Strėlių kotai
Paprasčiausi strėlių kotai gaminami iš vientiso medienos strypelio. Pavyzdžiui, nupjaudavo reikiamo storio ir ilgio vytis, kurias karštu garu ištiesindavo ir džiovindavo. Tačiau iš tokios žaliavos gamintos stėlės, gavusios drėgmės, paprastai vėl išsilenkdavo, todėl netiko ilgam laikymui.

Gerus strėlių kotus gamindavo iš keturių išilgais šonais suklijuotų strypelių, taip sudėtų, kad jų medienos plaušų kryptys būtų skirtingos. Drėkstant tokių strėlių kotai neišsilenkia, nes priešingi koto ketvirčiai lenkiasi į priešingą pusę.

Azijoje strėlių kotus darydavo iš bambukų, bet tam tinka ne kiekvienas tinkamo storio bambuko stiebas. Kai kur strėlių kotus darydavo iš nendrių stiebų.

## Antgaliai
Senoviniai strėlių antgaliai būdavo akmeniniai, kauliniai (V. Europoje kaulinius antgalius nustojo naudoti tik XIII a.), raginiai. Išmokus apdoroti metalus imta daryti metalinius antgalius. Antgalių formos priklauso nuo strėlių paskirties.

Antgalių formos:
* Plokšti, lapo formos – skirti šaudyti į nešarvuotus taikinius, kad padarytų didesnes žaizdas.
* Plokšti, trikampio formos, su barzdelėmis – skirti šaudyti į nešarvuotus taikinius, o barzdelės neleidžia lengvai ištraukti strėlės.
* Pusmėnulio formos – skirti virvėms perkirsti, naudodavo burinių laivų kautynėse.
* Briaunoti, dažniausi keturbriauniai, piramidiški – šarvams pramušti.
* Buki antgaliai – nedideliems paukščiams medžioti.
Antgalius apvyniojus dervuotomis pakulomis gaunamos padegamosios strėlės. Dėl didesnio pasipriešinimo galingu lanku iššautos padegamosios strėlės lėkdavo iki 100 m.

Senovėje strėlių antgaliai buvo masinės gamybos produktas, kurių karo metu sunaudodavo didžiulius kiekius. Po kautynių strėlės rinkdavo, tačiau daugelis strėlių pasimesdavo. Dėl to kovinių ir medžioklinių strėlių antgalius darydavo kuo pigesnius, be didelio kruopštumo.

Strėlės gaminimas reikalaudavo specifinių įgūdžių ir nemažai darbo. Todėl ir patyrę lankininkai lauko sąlygomis pasidaryti kokybiškų strėlių negalėdavo.

## Plunksnos
Strėlės paprastai gale turi plunksnas, kurios didina strėlės galo pasipriešinimą, dėl ko strėlė lekia tiesiai, antgaliu į priekį. Kai kurios tautos nenaudodavo strėlių su plunksnomis.
Joškar Ola

**Joškar Ola** (mar. ir ) – miestas Rusijoje, prie Mažosios Kokšagos upės; Marių Respublikos sostinė. Yra geležinkelio stotis, oro uostas, plentai į Kirovą, Uržumą, Kazanę. Mašinų gamybos, elektronikos, chemijos, įrengimų gamybos, statybinių medžiagų, medžio apdirbimo, baldų, siuvimo, trikotažo, avalynės, maisto pramonė.

Joškar Oloje veikia Marių, technikos universitetai, pedagoginis institutas, Marių istorijos, kalbos ir literatūros mokslinio tyrimo institutai, kraštotyros (įkurtas 1920 m.), dailės (1981 m.), istorijos (1996 m.), liaudies ir taikomosios dailės (1999 m.) muziejai. Taip pat veikia Marių nacionalinis, muzikinis, rusų dramos, lėlių, jaunojo žiūrovo teatrai, Planetariumas. Yra Kristaus Prisikėlimo cerkvė (1756 m.).

2010 m. 61,2 % miesto gyventojų buvo rusai, 23,3 % – mariai, 4,1 % – totoriai.

## Istorija

1584 m. įkurta Kokšažsko tvirtovė. 1781 m. gavo miesto statusą. Iki 1919 m. vadinosi ***Carevokokšaisku*** (*Царевококшайск*), iki 1927 m. ***Krasnokokšaisku*** (*Краснококшайск*). 1920 m. tapo Marių srities sostine.

## Šaltiniai
Belvederis (reikšmės)

**Belvederis** ( – „gražus vaizdas“) bendrąja prasme reiškia architektūrinę struktūrą, kurios paskirtis yra išnaudoti aplinkos estetinį vaizdą. Belvederis gali būti įvairios formos: bokštelis, kupolas, galerija ir t. t. Belvederiu (kaip tikrinis pavadinimas) vadinami daug pasaulio pastatų bei vietovių. Tarp jų:

* Belvederis (pastatas) – pastatas ar jo dalis su vaizdu į apylinkę.
* Belvederis – kaimas Jurbarko raj.
Marc Jackson

**Marc Anthony Jackson** (g. 1975 m. sausio 16 d. Filadelfijoje, Pensilvanijoje) – JAV krepšininkas, nuo 2007 metų rungtyniaujantis Pirėjo Olympiacos Graikijos klube.

Po Temple universitete užbaigimo 1997 metais, jis buvo pašauktas į Golden State Warriors NBA antrame šaukimo rate (37-asis šaukimas). Tačiau jis nežaidė iki 2000 metų. Golden State Warriors jį išmainė į Minnesota Timberwolves 2002 m. vasarį, kur jis žaidė 1,5 sezono. 2003 m. jis pasirašė kontraktą su Philadelphia 76ers klubu, kuris jį išmainė į New Jersey Nets. Prieš 2005-06 jis buvo mainytas iš New Jersey Nets į New Orleans/Oklahoma City Hornets klubą.

2000–2001 jis žaidė NBA naujokų komandoje.
Kolymos kalnynas

**Kolymos kalnynas** () – kalnynas Rusijoje, šiaurės rytų Sibire, daugiausia Magadano srityje. Tęsiasi ~1300 km į šiaurės rytus nuo Suntar Chajatos kalnagūbrio iki Mažojo Aniujo slėnio. Sudaro Ramiojo ir Arkties vandenynų vandenskyrą.

Vakarinė kalnyno dalis sudaryta iš aleuritų ir skalūnų, rytinė – efuzyvinių uolienų. Aukso, alavo, retųjų metalų, akmens ir rusvųjų anglių telkiniai. Terminės versmės.

Kolymos kalnynas sudarytas iš plokščiakalnio ir vidutinkalnių kalnagūbrių ir masyvų (aukščiausia vieta 1962 m, Omsukčano kalnagūbryje), atskirtų tektoninėmis įdubomis.

Slėniai ir žemutinės šlaitų dalys padengtos maumedžių retmiškiais, aukščau 500 m – krūmų ir samanų tundra.

## Šaltiniai
Vilius Šaduikis

**Vilius Šaduikis** (g. 1940 m. lapkričio 10 d. Audronys I, Obelių valsčius, Rokiškio apskritis) – inžinierius- energetikas, alpinistas, energetikos istorikas, visuomenės veikėjas.

## Biografija
1946–1951 m. mokėsi Obelių gimnazijoje, 1952–1954 m. Vilniaus 1-ojoje vidurinėje mokykloje, 1957 m. baigė Kauno 2-ąją vidurinę mokyklą. 1962 m. baigė Kauno politechnikos instituto Mechanikos fakulteto suvirinimo įrengimų ir technologijos specialybę, įgijo inžinieriaus mechaniko kvalifikaciją.

1962 m. pagal paskyrimą – Liaudies ūkio tarybos mechanizacijos ir automatizacijos projektavimo ir konstravimo biuro vyresnysis inžinierius.

1965–1976 m. Pramonės montavimo tresto darbų vykdytojas, vyr. darbų vykdytojas, valdybos viršininko pavaduotojas, valdybos vyriausiasis inžinierius.
1976–2002 m. Vilniaus šilumos tinklų direktoriaus pavaduotojas, įmonės sporto komiteto pirmininkas. Jo iniciatyva 2003 m. pabaigoje Vilniaus centrinės elektrinės 100 metų minėjimo proga, jos patalpose buvo įkurtas Lietuvos energetikos muziejus. 2003–2010 m. Lietuvos energetikos muziejaus direktorius. Inicijavo Lietuvos energetikos žinyno – enciklopedijos III - VIII t. sudarymą ir išleidimą.
2004 m su grupe draugų įkūrė Lietuvos alpinistų senjorų klubą, yra pastovus klubo valdybos narys.
Nuo 2010 m. - Lietuvos energetikų senjorų klubo  prezidentas.

## Žygiai kalnuose
Alpinizmu susidomėjo studijuodamas KPI ir beveik visas vasaras skirdavo kalnams. Daugkartinis Lietuvos ir Baltijos šalių čempionas. Dalyvavo Lietuvos alpinistų žygiuose į viršūnes, kurios pavadintos lietuviškais vardais:
* 1964 m. – Čiurlionio viršūnė, Donelaičio viršūnė, Lietuvos viršūnė.
* 1973 m. – Vilniaus viršūnė.
* 1979 m. – Mažvydo viršūnė, Vilniaus universiteto viršūnė

1988 m. jis, Dainius Makauskas ir Rimantas Neverauskas dalyvavo ekspedicijoje į Himalajų Kančendžungos viršūnės (8586 m) prieigas.

1989 – ekspedicija su įkopimais JAV kalnuose (Seatlo rajone, viršūnės: Mount Rainier, Mount Stuart, Mount Shaksan).

1991 – žvalgybinė ekspedicija prie Everesto iš šiaurės (Tibetas).

1992 m. spalio mėn. bendra su JAV lietuviu Alex Bertulis ekspedicija į Everestą. Dėl blogo oro pavyko pakilti iki V stovyklos 7850 m aukštyje.

1979–1993 m. Lietuvos alpinizmo federacijos (asociacijos) prezidentas, 1999–2009 m. viceprezidentas.

1995 – Kilimandžaras, 1996 – Monblanas, 2004 – Araratas, 2009 – Gedimino Akstino viršūnė, 2011 – Fudzijama.
2014 m -Donelaičio viršūnė, 2018 m. - Kirgizijos- Lietuvos draugystės viršūnė.

## Bibliografija
* Kalnai lieka rymoti, 1970 m., bendraautoris
* Kalnų takais, 1981 m., bendraautoris
* Kalnams pašaukus, 2011 m., bendraautoris
* Lietuvos energetika. III t. Lietuvos energetikai. Vilnius, 2004 m., sudarytojas
* Lietuvos energetika. IV t. Vilnius, 2006 m., sudarytojas
* Lietuvos energetika. V t. Vilnius, 2013 m., sudarytojas
* Lietuvos energetika. VI t. Vilnius, 2017 m., sudarytojas
* Lietuvos energetika. VII t. Vilnius, 2019 m., sudarytojas
* Lietuvos energetika. VIII t. Vilnius, 2020 m., sudarytojas

## Šaltiniai
Kolymos žemuma

**Kolymos žemuma** () – žemuma Rusijoje, šiaurės rytų Sibire, Jakutijoje, Kolymos upės žemupyje. Driekiasi 750 km tarp Alazėjos ir Jukagirų plokščiakalnių. Aukštis iki 100 m (su pavienėmis sopkomis, iškylančioms iki 300 m). Išplitęs amžinasis įšalas. Daugybė pelkių ir ežerėlių. Vyrauja supelkėję maumedžių retmiškiai, šiaurėje pereinantys į krūminę, o vėliau arktinę tundrą. Elnių ganyklos.

## Šaltiniai
Geostatistika

**Geostatistika** – mokslo šaka, kuri taiko statistinius metodus erdviniams duomenims ir leidžia prognozuoti būsimus Žemės paviršiaus reiškinius.

Geostatistika kilo iš poreikio nustatyti įvairius naudingų išteklių telkinius, jų paplitimą ir susidarymo dėsningumus. Geostatistiniai metodai taikomi naudingų išteklių žvalgyboje, naftos geologijoje, petrologijoje, hidrogeologijoje, geografijoje, hidrologijoje, meteorologijoje, okeanografijoje, geochemijoje ir kitose srityse.

Geostatistikos pagrindinis tikslas yra įvertinti nežinomas reikšmes iš žinomų, siekiant sumažinti vertinimo paklaidos kintamąjį.

## Šaltiniai
Teiloro stulpas

**Teiloro stulpas** – viršūnė besisukančių dujų stulpo, kuris atsiranda dėl sutrikusios atmosferos cirkuliacijos, apeinant stambią Jupiterio paviršiaus iškilumą. Manoma, kad nugrimzdusią dėmę dengia debesys.

Ilgai buvo manoma, kad Raudonoji dėmė gali būti savotiška sala, plūduriuojanti išoriniuose Jupiterio atmosferos sluoksniuose. Dėl to buvo iškelta hipotezė, kad tai gali būti Teiloro stulpas, tačiau kol kas tai dar nėra patvirtinta tyrimais.
Saulės energija

**Saulės energija** – Saulėje vykstančių reakcijų metu išsiskirianti energija. Saulės energija, pasiekusi Žemę, lemia jos klimatą ir palaiko gyvybę.

## Saulės energija kaip energijos šaltinis
Saulės teikiama šviesa ir šiluma yra panaudojama kaip alternatyvus energijos šaltinis, tačiau šiuolaikinės technologijos dar nėra pritaikytos efektyviai panaudoti šią energiją. 2004 m. tik 0,04 % pasaulio elektros energijos pagaminta iš Saulės energijos. Įvairiose Lietuvos vietovėse į horizontalaus paviršiaus 1 m² per metus patenka nuo 926 kWh (Biržuose) iki 1042 kWh (Nidoje) saulės spindulinės energijos.

Saulės energija verčiama elektros energija naudojant Saulės baterijas.

Saulė yra pats galingiausias atsinaujinančiosios energijos šaltinis Žemėje. Apskaičiuojama, kad teorinis metinis pasaulio saulės energijos potencialas sudaro 900 000 000 TWh ir yra apie 60 kartų didesnis už teorinį metinį pasaulio vėjo energijos potencialą, apie 2200 kartų didesnis už teorinį metinį geoterminės energijos potencialą, apie 4500 kartų – už biomasės ir apie 36 000 kartų – už hidroenergijos teorinius metinius pasaulio potencialus. Nepaisant tokio dydžio, saulės energijos potencialas elektrai ir šilumai gaminti kol kas naudojamas mažiausiai. Tokia padėtis susiklostė neatsitiktinai: pati saulės energija yra išsisklaidžiusi, silpnai koncentruota, o jos parametrai stochastiškai kinta plačiose ribose priklausomai nuo paros ir metų laiko. Dėl šių priežasčių ankstyvesnių galimybių efektyviai naudoti saulės energiją netgi šilumai gaminti nesusidarė.

## Panaudojimas
2008 m. duomenimis pagal instaliuotą saulės baterijų galią pasaulyje pirmavo Vokietija su 5877 MW. Po jos sekė Ispanija – 3354 MW, Japonija – 2144 MW ir JAV – 1168 MW. Likusiosiose šalyse instaliuota galia neviršijo 1000 MW.

## Saulės energetikos teisė

## Šaltiniai

## Nuorodos

* Saulės energijos panaudojimas ir jo galimybės Lietuvoje
Enceladas (palydovas)

**Enceladas** – šeštasis pagal dydį Saturno palydovas (19-as Saulės sistemoje).

Palydovo skersmuo yra 500 km, orbitos spindulys – 238 020 km, orbitinis periodas – 1,37 paros. Palydovo ryškis opozicijoje yra 11,8. Geometrinis albedas arba atspindys sieka beveik 100 %. Encelado paviršių sudaro grynas ledas. Palydovo paviršiuje yra nedidelių smūginių kraterių, ilgų plyšių, kanjonų. Paprastai Encelado paviršiuje tvyro – 200&nbsp;°C šaltis.

Enceladas savo paviršiumi labiausiai primena Jupiterio palydovą Europą, kurioje, kaip manoma, po jo ledais gali būti skysto vandens vandenynas. Apie skysto vandens buvimą Encelade galima spręsti iš vandens geizerių, užfiksuotų 2006 metų kovo 9 d. automatinio zondo Cassini-Huygens nuotraukoje. Labiausiai tikėtina, kad geizerius maitina nedideli skysto vandens sluoksniai.

Iš trykštančių ledo geizerių išsiveržę vandens garai sudaro itin retą atmosferą.

Enceladas yra vienas iš nedaugelio Saulės sistemos kūnų, pasižyminčių aktyvia vulkanine veikla.

## Atradimas
Enceladą 1789 m. rugpjūčio 28 d. atrado Viljamas Heršelis.

## Šaltiniai
Vidurinis kalnagūbris

**Vidurinis kalnagūbris** () – kalnų grandinė Rusijoje, pagrindinė Kamčiatkos pusiasalyje. Ilgis ~1200 km. Aukštis iki 3621 m (Ičios ugnikalnis). Sudarytas iš kristalinių skalūnų, gneisų, smiltainio ir vulkaninių uolienų. Vidurinį kalnagūbrį sudaro kalnų viršukalnės ir tarp jų plytintys lavos laukai. Daug užgesusių ugnikalnių.

Kalnų šlaituose auga akmeninių beržų, kedrų, alksnių giraitės. Aukštikalnėse vyrauja kalnų tundra.

## Šaltiniai
Stano

**Stano** (tikrasis vardas – **Stanislavas Stavickis**, g. 1981 m. lapkričio 25 d., Sočyje, Rusija) – Lietuvos dainininkas, dainų autorius, muzikos prodiuseris, rašytojas.

## Biografija

2000 m. baigė Vilniaus vidurinę mokyklą "Lietuvių namai"  ir įstojo į VU lietuvių filologijos fakultetą. o 2009 m. – LMTA kultūros vadybos bakalauro laipsnį. Įkūrė grupę „Delfinai“, išleido 8 albumus. Už metų debiutą gavo „Bravo apdovanojimą“. Pastaruoju metu scenoje pasirodo kaip solo atlikėjas.

2008 m. rugsėjo 19 d. vedė Indrę Barkutę, 2009 m. gruodžio mėnesį susilaukė sūnaus Ričardo.
2015 m. vasario 8 d. su žmona susilaukė antrojo vaiko - sūnaus Adomo, kurį pagimdė Antakalnio gimdymo namuose.
2017 m. spalį su žmona susilaukė trečiojo vaiko - dukros - kurią pavadino Joana Marija Stavickyte.

## Grupės „Delfinai“ diskografija

* 2001 m. – „Svajonės“
* 2002 m. – „Dangus“
* 2003 m. – „Krantas“
* 2004 m. – „Kai tu šalia“
* 2004 m. – „Vėjas“
* 2006 m. – „Ačiū tau“
* 2007 m. – „Dabar ir čia“

## Stano diskografija

* 2009 m. – „Delfinai 2.0“

## DVD

* 2007 m. – "5 metai"

## Bibliografija

* 2005 m. – „Kiek kainuoja ilgesys“
* 2008 m. – „Neįtikėtinos istorijos“
* 2018 m. – „Kodėl aš?“

## Kita veikla

Yra nusifilmavęs vaidybiniame filme "For Sale". 2009 m. su daina „Viskas pasakyta“ dalyvavo konkurse „Dainų dainoje“ bei kartu su Gruzijos TV žurnaliste Šorena Džianiašvili dalyvavo LNK muzikiniame šou „Žvaigždžių duetai - 3“, užėmė 3-ą vietą ir laimėjo bronzinį mikrofoną.

## Šaltiniai
Prometėjas (palydovas)

**Prometėjas** – Saturno palydovas. Jo orbitos spindulys nuo Saturno yra 139 353 km. Palydovo orbitinis periodas – 0,613 paros. Prometėjas yra netaisyklingos formos 148×100×68 km dydžio kosminis kūnas. Jo regimasis ryškis opozicijoje – 15,8. Palydovas atspindi 60 % į jį krentančios šviesos.

## Atradimas
Palydovas atrastas kosminių tyrimų zondo Voyager 1 nuotraukose 1980 m. Jis pavadintas senovės graikų titano Prometėjo, atnešusio žmonėms dangiškąją ugnį, vardu.
Guglielmo Marconi

**Gulielmas Markonis** (, 1874 m. balandžio 25 d. Bolonija, Italija – 1937 m. liepos 20 d. Roma, Italija) – italų fizikas, labiausiai žinomas kaip radijo išradėjas. 1909 m. gavo Nobelio fizikos premiją.

## Biografija
Gimė Bolonijoje, Italijoje. Buvo antras Džiuzepės Markonio (Giuseppe Marconi) ir Anos Džeimson (Annie Jameson) sūnus. Guglielmas nėjo į mokyklą, mokėsi chemiją, matematiką, fiziką namuose su privačiais mokytojais.

Išsilavinimą įgijo Augusto Rigio (Augusto Righi) laboratorijoje Bolonijoje, vėliau mokėsi Florencijos Kavaliero institute, dar vėliau Livorno.

Pirmąjį aparatą, veikiantį radijo bangų principu, sukonstravo iki 1895 metų. 1897 m. Didžiojoje Britanijoje G. Marconi patentavo pirmąjį pasaulyje bevielį radijo ryšį ir įkūrė bendrovę *Marconi’s Wireless Telegraph*. Tais pat metais perdavė radijo ryšio signalą didesniu nei 19  kilometrų nuotoliu. 1899 m. užmezgė radijo ryšį tarp Prancūzijos ir Didžiosios Britanijos per Lamanšą, 1901 m. – tarp Amerikos ir Europos (apie 3400 km). 1902 m. patentavo magnetinį detektorių, o – 1905 m. horizontaliąją kryptinę anteną. 1907 m. įkūrė pirmąją komercinę transatlantinę ryšio tarnybą.

1924 m. gavo markizo titulą.

1929 m. birželio 11 d., praėjus vos 4 dienoms po pasikeitimo Laterano sutarčių ratifikavimo dokumentais, pats radijo išradėjas Guljelmas Markonis buvo pakviestas į Vatikaną. Jo vadovaujama bendrovė sumontavo ir naują stotį – 10 kW galios siųstuvą.

## Atminimo įamžinimas

Jo vardu pavadintas asteroidas nr. 1332 ir krateris Mėnulyje.

## Šaltiniai
Sichote Alinis

**Sichote Alinis** () – kalnų sistema Rusijos Tolimuosiuose Rytuose (Mandžiūrijoje), Chabarovsko ir Primorės kraštuose. Driekiasi tarp Amūro upės ir Totorių sąsiaurio. Ilgis šiaurės-pietų kryptimi ~1200 km, plotis iki 250 km. Vyraujantis aukštis 800–1000 m, aukščiausia vieta – 2090 m (Tordoki Jani k.).

Sichote Alinis susidarė mezozojaus periode. Susideda daugiausia iš skalūnų ir smiltainių su gausiomis intruzijomis, kuriuose randama naudingų iškasenų: aukso, alavo, polimetalų rūdų, įdubose – akmens ir rusvųjų anglių.

Reljefui būdingos priekalnių bazaltinės plynaukštės, pietinėje ir rytinėje dalyje – stačiašlaičiai vidutinkalnių kalnagūbriai, vakaruose – platūs slėniai ir duburiai, aukščiau – 900 km plokščios, plikos viršūnės (golcai).

Sichote Alinio pietuose ir centrinėje dalyje auga mandžiūrinio tipo mišrieji miškai (iki 500 m aukščio), šiaurėje – taiga (ajaninės eglės, baltažieviai kėniai). Aukštikalnėse – kalnų tundra.

2001 m. Sichote Alinis dėl savo unikalios gamtos įtrauktas į UNESCO pasaulio paveldo sąrašą (Sichote Alinio rezervatas).

## Šaltiniai
Nikita (filmas)

**Nikita** () – režisieriaus Luc Besson 1990 m. sukurtas veiksmo filmas apie moterį, įkalintą iki gyvos galvos už policininko nužudymą ir sulaukusią pasiūlymo tapti žudike, vykdančią saugumo tarnybų užskymus. Filmas nominuotas Auksiniam gaubliui geriausios užsienio juostos kategorijoje.

Interneto svetainėje „Rotten Tomatoes“ juosta vertinama 87% teigiamų atsiliepimų. 1993 m. JAV buvo sukurtas filmo perdirbinys „Point of No Return“, kuriame pagrindinį vaidmenį atliko Bridget Fonda.

1997 m. pasirodė serialas „Jos vardas Nikita“, taip pat paremtas filme pasakojama istorija.

## Pagrindiniai aktoriai
: *Aktorius – vaidmuo*
*Anne Parillaud – Nikita
* Marc Duret – Riko
* Patrick Fontana – Kojotas
* Alain Lathiere – Zapas
* Jean–Hugues Anglade – Markas 

## Turinys

Pankė ir narkomanė Nikita nuteisiama iki gyvos galvos už policininko nužudymą. Įkalinimo įstaigoje ji apsvaiginama vaistais, o atsibudusi sulaukia pasiūlymo – tapti žudike, vykdančia slaptųjų tarnybų užsakymus. Oficialiai paskelbta, jog mergina mirė ir atsisakymas reikštų tikrą jos mirtį.

Po ilgų dvejonių ir pasipriešinimų Nikita sutinka. Treniruotės trunka keletą metų, o po sėkmingai išlaikyto egzamino ji išleidžiama į laisvę ir ima fiktyviai dirbti medicinos įstaigoje. Netrukus Nikita susipažįsta su prekybos centre dirbančiu Marku, tačiau tariamą jos laisvę riboja nuolat gaunamos užduotys...
Tetija (palydovas)

**Tetija** – Saturno palydovas; jo skersmuo yra 1060 kilometrų. Jos orbitos spindulys yra 294 660 km.
Palydovo orbitinį periodą sudaro 1,888 paros. Palydovo ryškis opozicijoje yra 10, 2. Geometrinis albedas arba šviesos atspindys nuo palydovo paviršiaus yra 80 %.

Palydove yra gigantiškas apie 65 kilometrų pločio ir kelių kilometrų gylio lūžis, vadinamas *Ithaca Chasma*, jis juosia tris ketvirčius palydovo paviršiaus. Mokslininkai spėja, kad baisus randas atsirado labai seniai, palydovui vėstant ir traukiantis. Antras stebinantis darinys Tetijos paviršiuje yra milžiniškas labai senas krateris, dar vadinamas Odisėjo baseinu. Tetija susideda iš ledo su silikatų priemaiša.

Su Tetija toje pačioje orbitoje skrenda dar du labai maži (apie 30 km skermens) palydovai Kalipsė ir Telesta.

## Atradimas
Tetiją 1684 m. atrado Dž. Kasinis (Italija).
Atlantas (palydovas)

**Atlantas** – vienas iš Saturno palydovų. Jo orbitos spindulys yra 137 670 km. Palydovo orbitinis periodas yra 0,602 paros. Atlantas yra netaisyklingos formos 37×34×27 km dydžio kosminis kūnas. Jo ryškis yra 19. Palydovas atspindi 40 % į jį krintančios šviesos. Jis skrieja prie Saturno A žiedo išorinio krašto.

## Atradimas
Dėl Atlanto regimojo mažo ryškio pro galingiausius teleskopus atrodo labai silpnas mažas taškelis. Nenuostabu, kad jis ilgai buvo neatrastas. Todėl tik 1980 m. kosminės stoties Voyager 1 nuotraukose jis buvo pirmasyk pastebėtas.
Palydovas pavadintas titano Atlanto, laikančio ant savo pečių dangų, vardu.
William Morton

**Viljamas Mortonas** (; 1819 m. rugpjūčio 9 d. Čarltonas, Masačusetsas – 1868 m. liepos 15 d. Niujorkas) – amerikiečių gydytojas ir odontologas.

Išgarsėjo kaip nuskausminimo išradėjas, kai 1846 m. spalio 16 d. viešai pademonstravo eterio nuskausminamąjį poveikį. Išradimo dėl masinio taikymo jam nepavyko užpatentuoti. Paskutiniais gyvenimo metais dirbo Jungtinių Amerikos Valstijų karo lauko chirurgu.

## Išnašos
Kalipsė (palydovas)

**Kalipsė** – Saturno palydovas. Jis nuo Saturno yra nutolęs 294 660 km. Palydovo orbitinis periodas yra 1,888 paros. Kalipsė yra netaisyklingos formos 30×16×16 km kosminis kūnas. Jos ryškis yra 18,7. Palydovas atspindi 70 % į jį krintančios šviesos.

## Atradimas
Palydovas buvo atrastas 1980 m. automatinio zondo Voyager 1 nuotraukose. Jis pavadintas senovės graikų nimfos Kalipsės vardu.

## Galerija


Vaizdas:Calypso crop resize sharp.jpg|2010 m. vasario 13 d. daryta nuotrauka.
Vaizdas:Calypso image PIA07633.jpg|2005 m. vasario 23 d. *Cassini* palydovo daryta nuotrauka
Vaizdas:Calypso - Voyager 2.jpg|Kalipso palydovas, nufotografuotas zondo Voyager 2 (1981 m. rugpjūčio mėn.)
Delfinai

**Delfinai** – banginių (*Cetacea*) šeimai priklausantys jūriniai žinduoliai. Yra 17 delfinų genčių ir beveik 40 rūšių.

Dydis svyruoja nuo 1,2 m ilgio Hektoro delfino iki 9,5 m ilgio orkų. Delfinai paplitę visame pasaulyje, daugiausia šelfinėse jūrose. Minta žuvimis ir kalmarais.

Terminas delfinai apima dvi šeimas: delfininius (*Delphinidae*), dar vadinamus okeaniniais delfinais, ir upinius delfinus (*Platanistoidea*).

## Problemos
Nuo kariniuose laivuose naudojamų sonarų delfinai laikinai praranda klausą, atskleidė JAV atliktas tyrimas. Pasak mokslininkų, tai gali paaiškinti, kodėl šie jūrų gyvūnai neretai būna išmetami į sausumą, rašo „Daily Telegraph“.

Delfinai bendrauja naudodami gamtinį sonarą, o kur kas galingesni antvandeninių ir povandeninių karinių laivų sonarai juos baugina ir trikdo, teigia mokslininkai. Tačiau iki šiol išsamių dirbtinių sonarų poveikio delfinų elgesiui tyrimų nebuvo atlikta – daugiausia dėl to, kad specialistams labai sunku gauti įslaptintą informaciją apie karinių laivų judėjimą.

Tuo tarpu laboratoriniai tyrimai, atlikti Havajų universiteto (JAV) Woods Hole okeanografijos institute, atskleidė, kad laivuose naudojami sonarai gali laikinai apkurtinti delfinus ir sukelti nesmarkius jų elgesio pokyčius. Žurnale „Biology Letters“ paskelbtame straipsnyje tyrimo autoriai pažymi, kad kontroliuojamų laboratorinių tyrimų metu buvo įrodyta, jog sonaro signalai „mažų mažiausiai“ laikinai apkurtina delfinus. Mokslininkai taip pat teigia, kad dėl intensyvaus delfinų „švitinimo“ karinių laivų sonarais jie gali išvis prarasti klausą.
Epimetėjas (palydovas)

**Epimetėjas** – Saturno palydovas. Palydovas nuo Saturno yra nutolęs 151 422 km. Jo orbitinis periodas yra 0,694 paros. Jis yra 138×110×110 km netaisyklingos formos kosminis kūnas. Jo ryškis yra opozicijoje yra 15, 6. Palydovas atspindi 50 % į jį krintančios šviesos. Jis kartu su Janu skrieja beveik ta pačia orbita.

## Atradimas
1966 m. palydovą atrado prancūzų astronomas O. Dolfus. Jo atradimą 1981 m. patvirtino JAV kosminės stotys Voyager.

Epitemėjas pavadintas senovės graikų dievaičio Epimetėjo vardu.
Grand Theft Auto (kompiuterinis žaidimas)

**Grand Theft Auto** – pirmasis GTA serijos žaidimas, pagal kurį buvo sukurti kiti serijos žaidimai.

## Aplinka

Grand Theft Auto žaidimo aplinką sudaro tris miestai: Liberty City, Vice City, San Andreas. Šie miestai yra panašūs tarpusavyje, bet kiekvienas turi savų skirtumų. Būtent šie miestai ir atsirado naujosiose GTA dalyse, kur jau buvo naudojama 3D vaizdavimas. Miestas San Andreas yra Kalifornijos valstijos dalinė netiksli kopija. Liberty City kaip ir San Andreas yra dalinės netikslios kopijos, kurios atspindi Niujorko miestą, tačiau žaidime Liberty City nelabai panašus į Niujorką. Vice City žaidime atitinka Majamį, tai tiksliausia miesto kopija šiame žaidime, nes jaučiasi Majamio aplinka. Tačiau visi miestai panašūs, kadangi pastatai beveik nesiskiria, automobiliai ir žmonės tokie patys.

## Misijos
Beveik visos misijos prasideda, gavus informacijos iš telefoninių būdelių, kurios yra išsidėsčiusios visame mieste. Rasti jas nesunku, kadangi reikia keliauti sekant geltoną rodyklę, kuri nurodo vietą. Gavus misiją, kitos misijos pradėti negalima, kadangi reiks baigti jau vykdomą misiją. Visos misijos skirtingos, tačiau daugiausiai jose reikės nužudyti žmones, pavogti automobilius ir bėgti nuo policijos.

## Garso takelis

Grand Theft Auto žaidime yra 7 radijo stotys: The Fergus Buckner Show FM, The Fix FM, Brooklyn Underground FM, It’s Unleashed FM, Radio '76 FM, NCT-FM, Head Radio FM.

## Išnašos

## Nuorodos

* http://www.rockstargames.com/classics/  – oficiali žaidimo svetainė 
* http://www.grandtheftauto.lt  – Grand Theft Auto Lietuvoje (LT)
* GTAClassics.com  – kita žaidimo svetainė
Janas (palydovas)

**Janas** – Saturno palydovas. Nuo Saturno yra nutolęs 151 472 km. Palydovo orbitinis periodas yra 0,694 paros. Janas yra netaisyklingos formos 194×190×154 km kosminis kūnas. Jo ryškis yra 14,4. Palydovas atspindi 60 % šviesos. Jis kartu su Epimetėjumi skrieja beveik ta pačia orbita.

## Atradimas
Šį Saturno palydovą atrado prancūzų astronomas O. Dolfus 1966 m. 1980–1981 m. jo atradimą patvirtino kosminiai zondai Voyager. Palydovas buvo pavadintas senovės romėnų dievo Jano vardu.
Elenė (palydovas)

**Elenė** arba **Helenė** (rečiau *Helena* ar *Elena*) – Saturno palydovas. Skrieja orbitos Lagranžo taške L4. Nuo Saturno yra nutolęs 377 400 km. Palydovo orbitinis periodas yra 2,737 paros. Elenė yra netaisyklingos formos palydovas, jo dydis yra 36×32×30 km. Jos ryškis yra 18,4. Palydovas atspindi 60 % šviesos.

## Atradimas
Šį Saturno palydovą savo kelionės metu 1980 m. tiesiogiai atrado JAV automatiniai zondai Voyager 1 ir Voyager 2.

## Galerija


File:Leading hemisphere of Helene - 20110618.jpg
File:PIA12758 Helene crop.jpg
File:N00152209 Helene.jpg
File:N00152248 Helene.jpg
File:Helene rev 127 raw 1.jpg
File:PIA 10544 Helene.jpg
File:Cassini Helene N00086698 CL.jpg
File:Helene - Voyager 2.jpg


## Šaltiniai
Telesta (palydovas)

**Telesta** – Saturno palydovas. Jis yra netaisyklingos formos 29 × 22 × 20 km kosminis kūnas. Jis nuo Saturno yra nutolęs 1,158 198 mln. km. Jo ryškis yra 24. Jis yra vidinis Saturno palydovas.
Azijos istorija

**Azijos istorija** prasideda su pirmosiomis raštą sukūrusiomis civilizacijomis, kurios formavosi didžiausių upių baseinuose: Geltonosios upės, Jangdzės, Gango, Indo ir Eufrato bei Tigro. Šias civilizacijas supo stepėse, ypač centrinėje Azijoje ir Arabijos pusiasalyje, gyvavusios klajoklių gentys. Sėslių civilizacijų ir klajoklių sąveika buvo vienas iš svarbiausių Azijos istoriją lėmusių veiksnių.

Azijos istoriją galima dalinti į keturis laikotarpius:
* Po senojo paleolito laikotarpiu vykusio Homo sapiens išplitimo ir pirmųjų sėsliųjų gyvenviečių atsiradimo, Azijoje susiformuoja ankstyvosios civilizacijos Mesopotamijoje, prie Indo ir Geltonosios upės. Šios civilizacijos turėjo raštą ir mokėjo apdirbti bronzą (Bronzos amžius);
* Klasikinis laikotarpis;
* Vidurinieji amžiai;
* Naujieji laikai.

Aleksandro Didžiojo žygiai į pietvakarių Aziją paskleidė helenistinę kultūrą, kuri po imperijos griūties ir helenistinių valstybių žlugimo pamažu Azijoje išnyko. Iš Vidurinės Azijos migruojančios gentys (hunai, avarai, mongolai) sužlugdė ne tik Antikos civilizaciją, bet ir sukūrė naujas valstybes Kinijoje, Vidurinėje Azijoje, Persijoje, Indijoje ir Rytų Europoje. Po didžiųjų geografinių atradimų Europos valstybės intensyviai sverbėsi į Aziją ir kūrė čia savo kolonijas. Iki pat XX a. pradžios Vakarų valstybės netrukdomai plėtė savo įtaką Azijoje. Japonų pergalė 1905 m. kare su Rusija buvo pirmasis Naujaisiais laikais įvykęs Azijos valstybės laimėjimas prieš Vakarų valstybę. Nuo XX a. pradžios mažiau priklausomi nuo kolonijinės Anglijos politikos pasidarė Afganistanas ir Persija. 1912 m. Kinijoje buvo nuversta monarchija ir paskelbta demokratinė respublika. Vienu iš naujosios respublikos tikslų buvo kovoti prieš europiečių įtaką. Tai skatino ir indų judėjimą dėl nepriklausomybės.

## Nuorodos
* Pietvakarių Azijos istorija
* Didžiojo Irano istorija
* Pietų Azijos istorija
* Tibeto istorija
* Pietryčių Azijos istorija
* Malajų salyno istorija
* Didžiosios Stepės istorija
* Rytų Azijos istorija
Kosulys

**Kosulys** – staigus, energingas refleksinis iškvėpimas (oro išmetimas) per kvėpavimo takus  (ir burną), smarkiai susitraukus kvėpuojamiesiems raumenims, kurio metu iš kvėpavimo takų pašalinamos erzinančios medžiagos, skysčiai, svetimkūniai ir mikrobai. Kosulį sukelia receptorių trachėjoje ar bronchuose sudirginimas. Kaip apsauginis refleksas, kosulys gali pasikartoti su kosulio refleksu, vykstančiu iš trijų fazių: įkvėpus, priverstinai iškvėpus prieš uždarą glottą ir labai stipriai išleidžiant orą iš plaučių atidarius glottą. Kosint pasigirsta būdingas savitas garsas.

Epizodiškai kosėja apie 40 proc. žmonių, o nuolat – apie 10 proc.

## Kosulys kaip simptomas
Kosulys būdingas šioms būsenoms:
* įvairios kvėpavimo takų ligos
* svetimkūnių patekimas į kvėpavimo takus
* dulkių ar erzinančių dujų įkvėpimas

Kosulį sukelia kvėpavimo takuose besikaupiančios gleivės, kurios erzina gleivinės recepetorius. Kosint gleivės iškosimos. Gausios tokios gleivės vadinamos skrepliais.

Kosulys gali būti vienintelis kai kurių ligų, pavyzdžiui, tuberkuliozės, plaučių vėžio, bronchinės astmos, simptomas. Skausmingą kosulį gali sukelti krūtinplėvės uždegimas.

Kosulį kaip simptomą galima panaudoti diagnostikoje, bet tam reikia žinoti kosulio požymius:
* kosulio trukmė (chroniškas, ūmus)
* kosulio jėga (kosčiojimas, smarkus kosulys)
* kosulio tembras (skambus, duslus)
* kosulio drėgnumas (sausas kosulys, drėgnas kosulys)
* skreplių tipas (vandeningi, pūlingi, kraujuoti)
* kosulio laikas (visą parą, rytinis, naktinis, dieninis; pavasarinis, žieminis)

## Šaltiniai
Hiperionas (palydovas)

**Hiperionas** – Saturno palydovas. Jis nuo Saturno yra nutolęs 1,48 milijono km. Jo orbitinis periodas yra 21,277 paros. Jis yra netaisyklingos formos 370×280×226 km kosminis kūnas. Jo ryškis yra 14,4. Palydovas atspindi 30 % šviesos. Jo paviršius yra sudarytas iš ledo ir silikatų mišinio, daug smūginių kraterių (kai kurie 50–100 km skersmens).

## Atradimas
Šį Saturno palydovą atrado amerikiečių astronomas Dž. Bondas. Palydovas pavadintas Hiperiono, vieno iš senovės graikų titanų, vardu.
Vietinis galaktikų superspiečius

**Vietinis galaktikų superspiečius** – elipsoidinis galaktikų telkinys, kuriam priklauso Mergelės galaktikų spiečius, Vietinė galaktikų grupė, ir daug kitų labai mažų galaktikų spiečių (iš viso daugiau nei 100 galaktikų spiečių ir grupių).

Superspiečiaus skersmuo ~150 mln. šviesmečių, masė ~1015 <math>M_\odot</math>; jo centras yra Mergelės galaktikų spiečiuje, 65 mln. šviesmečių nuo Paukščių Tako galaktikos. Vietinis galaktikų superspiečius maždaug 600 km/s greičiu juda link Didžiojo atraktoriaus.

Kaip superspiečių, šią struktūrą pirmasis aprašė Ž. de Vokuleras (Prancūzija) 1958 m. lapkričio 29 d.

## Išnašos
Ramygalos herbas

**Ramygalos herbas** – pagrindinis Ramygalos miesto ir Ramygalos seniūnijos (Panevėžio rajono savivaldybė) heraldinis simbolis.

## Aprašas

Žaliame skydo lauke sidabrinis budintis baltasis gandras su juodomis sparnų plunksnomis. Snapas ir kojos raudonos spalvos.

## Simbolika

Svarstant herbo idėjas, nutarta žaliame lauke, reiškiančiame puikią gamtą, pavaizduoti lietuvių ypač gerbiamą paukštį – gandrą. Ramygalos miestas iki visuotinės melioracijos buvo apsuptas pelkių ir durpynų, kuriuose buvo gausu laukinės gyvūnijos, ypač gandrų, kurie Lietuvoje laikomi darnios šeimos, meilės gimtajam kraštui (kadangi gandrai sugrįžta kasmet) simboliu.

## Istorija

Ramygalos herbas LR prezidento dekretu Nr. 2017 patvirtintas 2003 m. sausio 13 d. Herbo etaloną sukūrė dailininkas Arvydas Každailis.

## Šaltiniai
Fitna (filmas)

**Fitna** – Nyderlandų politiko Geert Wilders sukurtas 15 minučių trukmės filmas, Islamo ir Korano tematika; pirmą kartą išleistas internete 2008 m. kovo 27 d. Filmo pavadinimui panaudotas arabiškas žodis Fitna, naudojamas apibūdinti „nesutarimui ir pasidalijimui tarp žmonių“ ar „tikėjimo išbandymui sunkiu laikotarpiu“.

Filmas pirmąkart paminėtas 2007 m. lapkričio 27 d. Nyderlandų žiniasklaidoje. Po to kai kurios valstybės išreiškė susirūpinimą dėl galimos reakcijos į filmo parodymą; Nyderlandų vyriausybė paruošė evakuacijos planus visoms savo diplomatinėms atstovybėms kitose pasaulio šalyse. Buvo baiminamasi, kad filmas gali sukelti panašią reakciją, kokia buvo po Mahometo atvaizdo karikatūrų serijos išspausdinimo Danijos dienraštyje Jyllands-Posten 2005 m.

## Filmo siužetas
Pasak paties Wilders'o, filme vaizduojama, kaip Korano tekstai šiais laikais naudojami dabartinių musulmonų kurstymui elgtis nedemokratiškai ar žiauriai, remiantis Koranu.

Filme pateikiami kai kurių surų dalių vertimai, pakaitomis su laikraščių iškarpų nuotraukomis bei žiniasklaidos įrašais. Fone naudojama „Arabiško šokio“ ištrauka iš P. Čaikovskio baleto Spragtukas, taip pat „Åses død“ iš E. Grygo Pero Giunto.

Filme naudojamos surų dalys, pasirodymo seka:

## Reakcija po filmo išleidimo
Pirma reakcija į filmą buvo švelni, lyginant su kokios buvo baiminamasi.

Nyderlandų premjeras Jan Peter Balkenende vyriausybės vardu pareiškė, kad filmas tapatina Islamą su žiaurumu, bei išreiškė apgailestavimą dėl filmo išleidimo. Tolesnėse Nyderlandų politikų diskusijose filmas buvo pavadintas „paranojišku“ ir pan. 2008 m. kovo 28 d. Nyderlandų Centrinės Žydų Komisijos išleistame pranešime filmas pasmerkiamas kaip sustiprinantis išankstinį neigiamą nusistatymą.

JTO generalinis sekretorius Ban Ki Munas taip pat paskelbė pranešimą, pasmerkiantį filmą, pabrėždamas, kad žodžio laisvė turi būti derinama su visuomenine atsakomybe.

Iranas, Pakistanas, Indonezija pasmerkė filmą; Pakistanas pasiūlė aptarti jį kitame Islamo Konferencijų Organizacijos susitikime.

Jordanijoje 53 parlamentarai pasirašė peticiją, reikalaujančią, kad premjeras Nader Dahabi atstatydintų Nyderlandų ambasadorių bei nutrauktų visus diplomatinius ryšius su Nyderlandais.

## Nuorodos

* Fitna, Originali versija LiveLeak portale.
* Fitna, Pt. 1, kopija YouTube portale.
* Fitna, Pt. 2, kopija YouTube portale.
* Šeiko Muhammad Imdad Hussain Pirzada atsakomosios paskaitos įrašas jo svetainėje (angliški subtitrai)
Epitafija

**Epitafija** (gr. ἐπιτάφιος 'ant kapo') – užrašas antkapyje ar specialioje lentoje, dažnai eiliuotas, pagerbiantis mirusįjį.

Poezijoje epitafijos tapo savarankišku žanru. Epitafijos klasicizmo epochoje neretai būdavo panegirikų tipo arba satyrinės, kaip epigramos. Ne vienas žinomas poetas kūrė epitafijas, neretai – ir sau patiems.

Daug epitafijų yra citatos iš šventų tekstų ar aforizmai. Daug populiarių senųjų epitafijų kreipiasi į skaitantįjį ir perspėja apie tai, kad žmonės mirtingi.

Kartais epitafijose surašyti mirusiojo pasiekimai (pvz., politiko epitafijoje gali būti užrašyti, kada jis buvo valdžioje). Paprastai užrašomi gimimo ir mirties metai (išskyrus Nežinomų kareivių kapus).
Kasos aparatas

**Kasos aparatas** – prietaisas, naudojamas įmonių įplaukoms registruoti.

Pirmąjį kasos aparatą sukonstravo amerikietis Jamesas Jacobas Ritty (1836–1918) su broliu Johnu Ritty.

## Lietuvoje
Kasos aparatai privalomai registruojami Valstybinėje mokesčių inspekcijoje pagal jo įrengimo vietą. Kai pasikeičia kasos aparato savininkas, kasos aparatas yra perregistruojamas.

Kiekvienas kasos aparatas privalo turėti techninį pasą, kuris saugomas ir pildomas nuo kasos aparato įsigijimo iki jo utilizavimo.
 
Taip pat kiekvienam kasos aparatui pildomas kasos aparato operacijų žurnalas. Kasos aparato operacijų žurnale užregistruojama ir klijuojama kiekviena darbo dienos ataskaita ir kiekvieno kalendorinio mėnesio ataskaita.

Kasos aparatus įrengti, parengti dirbti, atlikti techninės priežiūros ir remonto darbus gali tik sertifikuotos kasos aparatus aptarnaujančios įmonės ir sertifikatą tam tikram kasos aparato modeliui turintys asmenys.

## Šaltiniai
Panzerkampfwagen IV

**Panzerkampfwagen IV** (sutrumpintai PzKpfw IV) – Vokietijos tankas, naudotas Antrajame pasauliniame kare.

1934 m. sausio 11 d. Vokietijos Sausumos kariuomenės ginkluotės departamentas () pagal Heinco Guderiano paruoštas specifikacijas sukūrė pirmuosius planus tanko, kurio masė neviršytų 24 000 kg, o didžiausias greitis būtų 35 km/h. Šis tankas turėjo būti skirtas kovai su priešo pėstininkais, nors vėliau buvo pradėtas naudoti kovai su tankais.

Prototipus parengė Krupp, MAN AG ir Rheinmetall. Galų gale buvo pasirinktas Friedrich Krupp AG variantas. 1937 m. spalį buvo pagamintas pirmasis PzKpfw IV Ausf. A modelio tankas. Iš viso buvo pagaminti 8 523 PzKpfw IV.

Po Antrojo pasaulinio karo keletą trofėjinių PzKpfw IV iš TSRS, Čekoslovakijos ir Prancūzijos nusipirko Sirija. Jie buvo panaudoti per Šešių dienų karą.
Fitna

**Fitna** (فتنة) – arabiškas žodis, apimantis tokias sąvokas kaip suskilimas, atsiskyrimas, perversmas, anarchija. Dažnai vartojamas kalbant apie pilietinį karą, nesutarimus, pasidalijimą islamiškoje visuomenėje, turint omenyje tikėjimo išbandymo laikotarpį; daugmaž atitinkanti koncepcija krikščioniškoje eschatologijoje yra tribuliacija. Pirminė žodžio reikšmė buvo metalų gryninimas (nešvarumų pašalinimas), tačiau ilgainiui terminas tapo populiarus apokaliptiniuose raštuose ir tapatinamas su pilietiniais islamiškais karais.

Skirtinguose Korano vertimuose žodžiui suteikiamos skirtingos reikšmės:

: (8:39) „Todėl kovok prieš juos kol neliks netikėjimo (*fitna*) ir visi pasiduos Alacho tikėjimui“
: (8:39) „Ir kovok prieš juos kol neliks persekiojimo (*fitna*) ir tikėjimas turi būti tik Alacho (Alachui)“

Termino reikšmė apokaliptiniuose raštuose iliustruojama pavyzdžiais žmonių, išgyvenančių kraštutinį moralinį ir psichologinį stresą, priverstų rinktis tarp tikėjimo ir to, ką gali gauti iš pasaulio (arba kai kuriais atvejais pačių gyvybės); bei dažnai atlikti pasirinkimą nežinodami, kas yra gėris, ir kas blogis.

Žodis taip pat kartais verčiamas kaip „maištavimas“, kas reikštų musulmonų bendruomenės suskilimą, šiai praradus proporcijų ir tikrovės nuovoką (*maslaha* – „visuomeninė gerovė“).
Berlyno Humboldtų universitetas

**Berlyno Humboldtų universitetas** (, , iki 1949 m. **Frydricho Vilhelmo universitetas** (*Friedrich-Wilhelms-Universität*) – aukštoji mokykla Dorotejenštadte, (Vidurio apskritis, (*Bezirk Mitte*), Berlynas), Unter den Linden gatvėje. Antrieji universiteto rūmai yra Adlershofe. Seniausias Berlyno universitetas.

## Istorija
Įkurtas 1809 m. rugpjūčio 16 d. Iniciatorius Vilhelmas fon Humboldtas. Pradėjo veikti 1810 m., kai 256 studentai ir 52 dėstytojai pradėjo darbą keturiuose – Teisės, Medicinos, Filosofijos ir Teologijos fakultetuose. Pirmasis universiteto rektorius teisininkas Teodoras Šmalcas (1760-1831 m.).

1828 m. universitetas pavadintas Prūsijos kunigaikštystės valdovo Frydricho Vilhelmo III vardu, 1831 m. įkurta biblioteka. 

1948 m. padalijus Berlyną universitetas liko Rytų Berlyne, Vakarų Berlyne buvo įsteigtas Berlyno laisvasis universitetas, į kurį perėjo dauguma dėstytojų ir studentų. 1949 m. pavadintas universiteto steigėjo Vilhelmo ir jo brolio Aleksandro fon Humboldtų vardu. 

## Fakultetai
Veikia 11 fakultetų:
* Teisės fakultetas 
* Žemės ūkio ir sodininkystės fakultetas 
* Matematikos ir gamtos mokslų I fakultetas (Biologija, Chemija, Fizika) 
* Matematikos ir gamtos mokslų II fakultetas (Geografija, Kompiuterika, Matematika, Psichologija) 
* Medicinos fakultetas „Šaritė“
* Filosofijos I fakultetas (Filosofija, Istorija, Europos etnologija, Bibliotekininkystė, Informatika)
* Filosofijos II fakultetas (Literatūra, Lingvistika, Skandinavistika, Romanistika, Amerikanistika, Slavistika, Klasikinė filologija)
* Filosofijos III fakultetas (Socialiniai mokslai, Kultūra, Azijos- Afrikos studijos ir archeologija, Genetika)
* Filosofijos IV fakultetas (Sportas, Reabilitacija, Švietimas, Švietimo valdymas)
* Religijos ir teologijos fakultetas 
* Ekonomikos ir verslo administravimo fakultetas 
* Yra Gamtos istorijos muziejus, Mažoji Humboldtų galerija. Universitete mokosi 34 880 studentų, iš jų 2615 užsienio studentų 

## Dėstytojai
Berlyno universitete dėstė Johanas Fichtė, Georgas Hegelis, Artūras Šopenhaueris, Leopoldas fon Rankė, Teodoras Momzenas, Albertas Einšteinas, Broliai Grimai, Helmutas Arnašius ir kiti garsūs mokslininkai.

## Lietuviai
Berlyno universitete studijavo nemažai lietuvių, Mažosios Lietuvos lietuvininkų ir Lietuvoje gimusių žmonių. Tarp jų: Kazys Binkis, Ernst Boerschmann, Juozas Bulavas, Vilius Gaigalaitis, Viktoras Gailius, Albertas Gerutis, Veronika Janulaitytė-Alseikienė, Vladas Jurgutis, Butkų Juzė, John Lekschas, Max Emmanuel Mandelstamm, Hermanas Minkovskis, Juozapas Montvila, Jonas Smilgevičius, Vanda Daugirdaitė-Sruogienė, Arvydas Stiklorius, Fricas Richardas Šaudinis, Vincas Vilkaitis, Mykolas Žilinskas ir kiti.

## Šaltiniai

## Nuorodos
Astrospektroskopija

**Astrospektroskopija** – astrofizikos šaka, kuri nagrinėja ir tiria kosminių objektų spektrus (energijos pasiskirstymą įvairiose spektro srityse, spektro linijas). Iš matavimo duomenų nustatoma kosminių objektų ir kosminės erdvės medžiagos cheminė sudėtis, fizikiniai parametrai (temperatūra, slėgis, tankis), kūnų sukimosi greitis, radialinis greitis.

## Išnašos
Žvaigždžių interferometras

**Žvaigždžių interferometras** arba *SUSI interferometras* – teleskopų sistema kampiniams žvaigždžių skersmenims ir dvinarių žvaigždžių narių kampiniams atstumams matuoti. Jis priklauso Australijos Sidnio universitetui. Pats pavadinimas **SUSI** reiškia *Sidnio universiteto žvaigždžių interferometras*.

Sistemą sudaro dvylika 14 cm skersmens teleskopų, išdėstytų 640 m ilgio linijoje. Žvaigždės šviesa iš bet kurių teleskopų gali būti sukoncentruota viename židinyje ir interferuoti. Skiriamoji geba lygi 0,0001″. Teleskopas pradėjo veikti 1992 m.